CELEX: 32020R1628
Language: sk
Date: 2020-11-03 00:00:00
Title: Vykonávacie nariadenie Komisie (EÚ) 2020/1628 z 3. novembra 2020, ktorým sa zavádza spätný dohľad Únie nad dovozom etanolu z obnoviteľných zdrojov na palivo

4.11.2020   
               
               
                  SK
               
               
                  Úradný vestník Európskej únie
               
               
                  L 366/12
               
            
         VYKONÁVACIE NARIADENIE KOMISIE (EÚ) 2020/1628
         z 3. novembra 2020,
         ktorým sa zavádza spätný dohľad Únie nad dovozom etanolu z obnoviteľných zdrojov na palivo
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/478 z 11. marca 2015 o spoločných pravidlách na dovozy (1), a najmä na jeho článok 10,
         so zreteľom na nariadenie Európskeho parlamentu a Rady (EÚ) 2015/755 z 29. apríla 2015 o spoločných pravidlách na dovozy z určitých tretích krajín (2), a najmä na jeho článok 7,
         po konzultácii s Výborom pre ochranné opatrenia a spoločné pravidlá na vývozy,
         keďže:
         
                     (1)
                  
                  
                     Podľa článku 2 nariadenia (EÚ) 2015/478 Francúzsko informovalo Komisiu o tom, že dovozný trend týkajúci sa etanolu z obnoviteľných zdrojov na palivo si zrejme vyžaduje dohľad. Francúzsko špecificky požiadalo o zavedenie spätného dohľadu.
                  
               
                     (2)
                  
                  
                     Podľa článku 10 nariadenia (EÚ) 2015/478 možno dohľad Únie zaviesť, ak hrozí, že by dovozný trend týkajúci sa určitého výrobku mohol spôsobiť ujmu výrobcom z Únie, a ak si to vyžadujú záujmy Únie. Článkom 7 nariadenia (EÚ) 2015/755 sa umožňuje zaviesť dohľad, ak si to vyžadujú záujmy Únie. Spätný dohľad možno zaviesť podľa oboch nariadení, konkrétne podľa článku 10 ods. 1 písmena a) prvého uvedeného nariadenia a článku 7 ods. 1 písmena a) druhého uvedeného nariadenia.
                  
               
                     (3)
                  
                  
                     Podľa informácií, ktoré predložilo Francúzsko, sa dovoz etanolu z obnoviteľných zdrojov na palivo do Únie zvýšil medzi rokmi 2017 a 2019 o 512 % z 87,6 tisíca ton na 536,2 tisíca ton. Okrem toho ceny dovozu etanolu z obnoviteľných zdrojov na palivo zo šiestich hlavných dovozných zdrojov počas roku 2019 podhodnocovali ceny výrobcov z Únie priemerne o 15 %.
                  
               
                     (4)
                  
                  
                     Odhadovaná spotreba etanolu z obnoviteľných zdrojov na palivo v EÚ sa medzi rokmi 2017 a 2019 zvýšila o 10 %, a to z 3,9 milióna ton na 4,3 milióna ton. V rovnakom období sa však svetová výroba etanolu z obnoviteľných zdrojov na palivo zvýšila z 80,6 milióna ton na 87,5 milióna ton. Vzhľadom na veľkosť svetovej výroby v porovnaní s celkovou spotrebou v EÚ sa usudzuje, že aj menšie narušenia svetového trhu s etanolom z obnoviteľných zdrojov na palivo môžu veľmi vážne ovplyvniť ponuku na trhu EÚ, a to z hľadiska množstva aj cien.
                  
               
                     (5)
                  
                  
                     Okrem toho, približne 84 % celkovej svetovej výroby etanolu z obnoviteľných zdrojov na palivo (viac než 70 miliónov ton) je sústredených v USA (54 %) a Brazílii (30 %). Tieto dve krajiny majú takú veľkú výrobnú kapacitu, že aj malý prebytok ich ročnej produkcie môže vyústiť do nadmernej ponuky na svetovom trhu s potenciálne negatívnymi dôsledkami pre oveľa menšie trhy, ako napríklad EÚ. Dovoz z USA do EÚ sa za posledné tri roky pravidelne zvyšoval a dovoz z Brazílie v prvých mesiacoch roku 2020 prudko narástol.
                  
               
                     (6)
                  
                  
                     Takisto treba pripomenúť, že mierna nadmerná kapacita na trhu USA existuje už posledných päť rokov, čo viaceré krajiny (napr. Brazília, Čína, Peru, Kolumbia) primälo k prijatiu alebo opätovnému zavedeniu opatrení, ktoré majú obmedziť úroveň dovozu etanolu z obnoviteľných zdrojov na palivo z USA. Množstvá, ktoré sa z USA predtým vyvážali na tieto trhy, sa teraz samozrejme môžu presmerovať na iné trhy, ako napríklad trh EÚ. Ďalej treba pripomenúť, že antidumpingové opatrenia EÚ týkajúce sa etanolu z obnoviteľných zdrojov na palivo boli zrušené v máji 2019.
                  
               
                     (7)
                  
                  
                     Keďže sa dovoz za posledné roky zvýšil, podiel výrobného odvetvia Únie na trhu sa znížil. Dopyt EÚ sa v posledných mesiacoch prepadol a hospodárska situácia výrobného odvetvia Únie sa zhoršila. Keď sa trh zotaví, možno očakávať, že sa existujúce nevyužité zásoby v hlavných produkujúcich krajinách mimo EÚ budú masívne vyvážať do EÚ, čo výrobnému odvetviu EÚ bude brániť v zotavení. Okrem toho nemožno vylúčiť, že by niektoré vlády mohli v úsilí o zachovanie výrobných činností zaviesť subvencie alebo iné formy podpory v prospech svojho priemyselného odvetvia výroby etanolu. V USA sú už niektoré projekty podpory predmetom diskusií.
                  
               
                     (8)
                  
                  
                     Vzhľadom na najnovšie trendy v oblasti dovozu etanolu z obnoviteľných zdrojov na palivo a súčasnú nadmernú kapacitu sa škodlivé účinky na výrobcov z Únie môžu v blízkej budúcnosti vyvinúť veľmi rýchlo.
                  
               
                     (9)
                  
                  
                     V záujme Únie je teda nutné zaviesť spätný dohľad Únie na dovoz etanolu z obnoviteľných zdrojov na palivo s cieľom poskytnúť štatistické informácie predtým, ako sa vydajú oficiálne dovozné štatistiky, čo umožní rýchlu analýzu dovozných trendov zo všetkých tretích krajín. Rýchle a predvídateľné údaje o obchode sú nevyhnutné na riešenie zraniteľnosti trhu Únie s etanolom z obnoviteľných zdrojov na palivo v dôsledku náhlych zmien na svetových trhoch.
                  
               
                     (10)
                  
                  
                     Keďže etanol na palivo možno zatriediť do rôznych položiek KN zahŕňajúcich iné výrobky, mali by sa vytvoriť osobitné kódy TARIC, aby sa zaistil primeraný dohľad, ktorý bude obmedzený len na príslušný výrobok. Spätný dohľad sa vzťahuje na výrobky uvedené v prílohe.
                  
               
                     (11)
                  
                  
                     Systém dohľadu by sa mal zaviesť na obdobie jedného roka, čo sa považuje za dostatočné na monitorovanie vývoja dovozu počas zotavenia trhu, kým sa situácia neustáli,
                  
               PRIJALA TOTO NARIADENIE:
         
            Článok 1
            
               1.   Prepustenie etanolu z obnoviteľných zdrojov na palivo uvedeného v prílohe k tomuto nariadeniu do voľného obehu v Únii podlieha spätnému dohľadu Únie v súlade s nariadením (EÚ) 2015/478 a nariadením (EÚ) 2015/755.
            
            
               2.   Zatriedenie výrobkov, na ktoré sa vzťahuje toto nariadenie, je založené na TARIC. Pôvod výrobkov, na ktoré sa vzťahuje toto nariadenie, sa určuje v súlade s článkom 60 nariadenia Európskeho parlamentu a Rady (EÚ) č. 952/2013 (3).
            
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Toto nariadenie sa uplatňuje odo dňa nasledujúceho po jeho uverejnení v Úradnom vestníku Európskej únie a zostáva v platnosti jeden rok.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 3. novembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L83, 27.3.2015, s. 16.
         
            (2)  Ú. v. EÚ L123, 19.5.2015, s. 33.
         
            (3)  Nariadenie Európskeho parlamentu a Rady č. 952/2013 z 9. októbra 2013, ktorým sa ustanovuje Colný kódex Únie (Ú. v. EÚ L 269, 10.10.2013, s. 1).
      
      
         
            PRÍLOHA
            Zoznam výrobkov podliehajúcich spätnému dohľadu Únie
            Dotknutým výrobkom, ktorý podlieha spätnému dohľadu, je etanol z obnoviteľných zdrojov na palivo, t. j. etylalkohol vyrobený z poľnohospodárskych produktov (uvedených v prílohe I k Zmluve o fungovaní Európskej únie), denaturovaný alebo nedenaturovaný, s výnimkou výrobkov s obsahom vody vyšším ako 0,3 % (m/m), meraným podľa normy EN 15376, ale vrátane etylalkoholu vyrobeného z poľnohospodárskych produktov (uvedených v prílohe I k Zmluve o fungovaní Európskej únie), obsiahnutého v zmesiach s benzínom s obsahom etylalkoholu vyšším ako 10 % (v/v) určeného na použitie ako palivo. Dotknutý výrobok zahŕňa aj etylalkohol vyrobený z poľnohospodárskych produktov (uvedených v prílohe I k Zmluve o fungovaní Európskej únie) obsiahnutý v etyl-terc-butyl-éteri (ETBE).
            Vymedzenie výrobku sa obmedzuje výlučne na etanol z obnoviteľných zdrojov určený na použitie v palivách. Táto žiadosť sa netýka syntetického etanolu a etanolu z obnoviteľných zdrojov určeného na použitie inde ako v palivách, t. j. na priemyselné použitie a použitie v nápojoch.
            Dotknutý výrobok v súčasnosti patrí pod tieto číselné znaky KN a kódy TARIC:
            
                        Číselné znaky KN
                     
                     
                        UŽŠIE DELENIE TARIC
                     
                  
                        ex 2207 10 00 
                     
                     
                        11
                     
                  
                        ex 2207 20 00 
                     
                     
                        11
                     
                  
                        ex 2208 90 99 
                     
                     
                        11
                     
                  
                        ex 2710 12 21 
                     
                     
                        10
                     
                  
                        ex 2710 12 25 
                     
                     
                        10
                     
                  
                        ex 2710 12 31 
                     
                     
                        10
                     
                  
                        ex 2710 12 41 
                     
                     
                        10
                     
                  
                        ex 2710 12 45 
                     
                     
                        10
                     
                  
                        ex 2710 12 49 
                     
                     
                        10
                     
                  
                        ex 2710 12 50 
                     
                     
                        10
                     
                  
                        ex 2710 12 70 
                     
                     
                        10
                     
                  
                        ex 2710 12 90 
                     
                     
                        10
                     
                  
                        ex 3814 00 10 
                     
                     
                        10
                     
                  
                        ex 3814 00 90 ,
                     
                     
                        70
                     
                  
                        ex 3820 00 00 
                     
                     
                        10
                     
                  
                        ex 3824 99 92 
                     
                     
                        66